
C O N T R A C T
 DE CONSTITUIRE A DREPTULUI DE ACCES



CAPITOLUL I. PĂRȚILE CONTRACTANTE
       
	MUNICIPIUL BRAD, reprezentat prin Primar, Florin Cazacu, cu sediul în municipiul Brad, strada Independenței, nr. 2, județul Hunedoara, telefon/fax 0254/612665/612669, CUI 4374962, cont trezorerie RO74TREZ36924510220XXXXX, în calitate de Proprietar, 

și

             S.C. INTERSAT S.R.L. cu sediul în municipiul Constanța, strada Ion Rațiu, nr. 33, județul Constanța, cod de înregistrare fiscală RO4785178, J13/4682/04.10.1993, prin reprezentant împuternicit S.C. Gauss S.R.L., persoană juridică română, cu sediul în municipiul Timișoara, strada Calea Martirilor 1989, nr. 1-3-5, județul Timiș, înregistrată la ONRC sub nr. J35/5004/1992, cod fiscal RO3044753, reprezentată prin doamna Cristina Ganea, Managerul proiectului, în calitate de Operator, 

În conformitate cu prevederile art. 4, art. 6 alin. 4, alin. 7, alin. 9, alin. 12 și alin. 14  din Legea nr. 159/2016 privind regimul infrastructurii fizice a reţelelor de comunicaţii electronice, precum şi pentru stabilirea unor măsuri pentru reducerea costului instalării reţelelor de comunicaţii electronice, cu modificările și completările ulterioare, precum și ale art. 1 din Decizia ANCOM nr. 997/2018 privind tarifele maxime care pot fi percepute pentru exercitarea dreptului de acces pe, deasupra, în sau sub imobilele proprietate publică, cu modificările și completările ulterioare, au convenit încheierea prezentului contract de constituire a dreptului de acces.


CAPITOLUL II.  DEFINIŢII ȘI INTERPRETARE

Art. 1.  - În prezentul contract următorii termeni vor fi interpretaţi astfel:
a. contract – reprezintă prezentul contract  şi toate Anexele sale. 
b. proprietare şi  operator - părţile contractante, aşa cum sunt acestea numite în prezentul contract;
c. forţa majoră - un eveniment mai presus de controlul părţilor, care nu se datorează greşelii sau vinei acestora, care nu putea fi prevăzut la momentul încheierii contractului şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă ci enunciativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligaţiilor uneia din părţi;
d.  zi - zi calendaristică; an - 365 de zile.
(se adaugă orice alţi termeni pe care părţile înţeleg să îi definească pentru contract).
Art. 2. - În prezentul contract, cu excepţia unei prevederi contrare, cuvintele la forma singular vor include forma de plural şi vice versa, acolo unde acest lucru este permis de context.
Art. 3. - Termenul “zi” sau “zile” sau orice referire la zile, reprezintă zile calendaristice dacă nu se specifică în mod diferit.
Art. 4. -  Acest CONTRACT, prin semnarea lui şi intrarea în vigoare, reziliază de drept oricare alt contract sau document existent anterior.

CAPITOLUL III.  OBIECTUL PRINCIPAL AL CONTRACTULUI

Art. 5.  – Proprietarul convine constituirea dreptului de acces, cu perceperea unui tarif, în favoarea Operatorului, asupra terenului proprietate publică a Municipiului Brad, identificat și localizat conform Planului de amplasament (care constituie anexa la contract), în localitatea Potingani, județul Hunedoara, pentru suprafața de 1 mp. teren, pentru realizarea unui Punct Local de Acces în Bandă Largă (PLABL) la internet pentru gospodăriile din localitatea Gradistea de Munte, înstalarea unui echipament pasiv și activ, colectarea, preluarea și procesarea locală a circuitelor de fibră optică în cadrul unui PLABL și conectarea acestuia la rețeaua de alimentare cu energie electrică, în cadrul Proiectului ,,Investiții în infrastructura Broaband în Județul Hunedoara,,.
Art. 6. - Dreptul de acces este acordat în cadrul Proiectului ”Investiții în infrastructura Broaband în județul Hunedoara ” și constă în realizarea unui Punct Local de Acces în Bandă Largă (PLABL) la internet pentru gospodăriile din zonă, respectiv instalarea unui sâlp de susținere pe care vor fi instalate echipamentele pasive și active care vor asigura legătura de backhaul și conectarea acestuia la rețeaua națională de alimentare cu energie electrică (incluzând elementele de susținere a acestora, etc.).
Art. 7.  – Dreptul de acces prevăzut la art. 5 este un drept de folosință, care se exercită în condițiile legii, cu respectarea principiului minimei atingeri aduse proprietății. 

CAPITOLUL IV. DURATA CONTRACTULUI

Art. 8. – Prezentul contract se încheie pe o perioadă de 10 (zece) ani, începând cu data semnării de către ambele părți.

CAPITOLUL V. VALOAREA CONTRACTULUI  ȘI REGIMUL JURIDIC

Art. 9. (1) – Dreptul de acces se exercită cu perceperea unui tarif.
            (2) – Tariful impus pentru exercitarea dreptului de acces pe, deasupra, în sau sub imobilul teren, proprietate publică a Municipiului Brad, identificat la alin. 1, este în valoare de 3,5 lei/stâlp/an.
           (3) – Sumele percepute cu titlu de tarif pentru exercitarea dreptului de acces se fac venit la bugetul local al Municipiului Brad.
Art. 10.  – Lucrările de construire, instalare, întreținere, înlocuire sau mutare a elementelor de rețele publice de comunicații electronice sau a elementelor de infrastructură fizică necesare susținerii acestora, se vor realiza cu respectarea dispozițiilor speciale privind autorizarea executării acestor lucrări, prevăzute de Legea nr. 198/2022 pentru modificarea și completarea unor acte normative în domeniul comunicațiilor electronice și pentru stabilirea unor măsuri de facilitare a dezvoltării rețelelor de comunicații electronice.
Art. 11. – După efectuarea lucrărilor impuse de exercitarea dreptului de acces pe, deasupra, în sau sub imobilul care face obiectul prezentului contract, ori după încetarea exercitării dreptului de acces, Operatorul are obligația de a repune în starea inițială, pe cheltuiala sa, acest imobil proprietate publică, în condițiile, inclusiv termenele, stabilite prin prezentul contract.

CAPITOLUL VI.  DREPTURILE ȘI OBLIGAȚIILE PĂRȚILOR

Art. 12.   - Proprietarul are următoarele drepturi:
a) - să beneficieze de repunerea în starea inițială a imobilului afectat de realizarea lucrărilor de acces sau de compensarea cheltuielilor determinate de aducerea în starea inițială a respectivului imobil;
b) - să fie notificat prin intermediul persoanei care exercită dreptul de folosință asupra imobilului sau, în lipsa acesteia, personal, cu cel puțin două zile lucrătoare în avans cu privire la accesul persoanelor împuternicite de OPERATOR pentru efectuarea lucrărilor prevăzute la pct. 4.1. sau pentru desfășurarea unor activități de studiu ori de proiectare în vederea efectuării acestor lucrări, cu excepția cazului în care este necesară efectuarea unor lucrări de reparații cu caracter de urgență; 
c) - să fie notificat, prin intermediul persoanei care exercită dreptul de folosință asupra imobilului sau, în lipsa acesteia, personal, cu privire la accesul persoanelor împuternicite de OPERATOR pentru efectuarea unor lucrări de întreținere sau de reparații cu caracter de urgență pentru prevenirea sau înlăturarea consecințelor generate de producerea unei calamități naturale ori a unui sinistru deosebit de grav sau a unor lucrări de întreținere ori de reparații impuse de asigurarea continuității furnizării rețelelor și serviciilor de comunicații electronice; 
d) - poate solicita OPERATORULUI realizarea de verificări cu privire la rețeaua de comunicații electronice ori elementele de infrastructură fizică necesare susținerii acesteia, construite, instalate, întreținute, înlocuite sau mutate ca urmare a exercitării dreptului de acces, putând efectua inspecții în teren în vederea urmăririi respectării condițiilor de acordare a dreptului de acces. 
Art. 13.  - Proprietarul are următoarele obligații:
a) - să asigure accesul la termenele convenite de Părți și în zonele stabilite la art. 5, inclusiv prin eliminarea acelor împrejurări care ar putea împiedica exercitarea dreptului de acces în bune condiții, astfel: 
             a1) - să garanteze liberul acces la imobil, în maxim 3 zile lucrătoare de la primirea unei notificări din partea OPERATORULUI, pentru persoanele desemnate de OPERATOR în vederea efectuării măsurătorilor pentru întocmirea proiectului de lucrări; 
             a2) - să garanteze liberul acces, în maxim 3 zile lucrătoare de la primirea unei notificări din partea OPERATORULUI, pentru persoanele desemnate de OPERATOR și pentru construcții și amenajări, cât și a lucrărilor de asamblare, instalare, modificare, operare, întreținere și reparare a rețelelor publice de comunicații electronice;
             a3) - să pună la dispoziția OPERATORULUI toate informațiile necesare legate de existența unor eventuale restricții asupra utilizării imobilului, impuse de un terț, în cazul în care acestea există. 
b) - să se abțină de la orice fapt personal, care ar avea drept consecință împiedicarea sau limitarea exercitării de către OPERATOR a dreptului de acces care constituie obiectul prezentului Contract; 
c) - să permită în cel mai scurt timp accesul persoanelor împuternicite de OPERATOR, pe baza unei notificări, persoanei care exercită dreptul de folosință asupra imobilului sau, în lipsa acesteia, în cazul în care se impune efectuarea unor lucrări de întreținere sau de reparații cu caracter de urgență pentru prevenirea sau înlăturarea consecințelor generate de producerea unei calamități naturale ori a unui sinistru deosebit de grav sau a unor lucrări de întreținere sau de reparații impuse de asigurarea continuității furnizării rețelelor și serviciilor de comunicații electronice.
Art. 14.  - Operatorul are următoarele drepturi:
a) - să beneficieze de dreptul de acces pe imobilul prevăzut la art. 5, în condițiile Legii nr. 159/2016 și ale prezentului contract; 
b) - să împuternicească persoane care să efectueze lucrări de acces, inclusiv cele cu caracter de urgență, sau să desfășoare activități de studiu ori de proiectare în vederea efectuării acestor lucrări; aceste persoane au dreptul de acces numai în măsura în care este necesar pentru îndeplinirea atribuțiilor de serviciu, pe baza unei împuterniciri scrise din partea OPERATORULUI și cu acordul persoanei care exercită dreptul de folosință asupra imobilului sau, în lipsa acesteia, cu acordul PROPRIETARULUI; exercitarea dreptului de acces se realizează cu respectarea clauzelor privind notificarea;
c) - să fie notificat despre intenția Proprietarului de a efectua lucrări asupra imobilului ce ar afecta rețelele de comunicații electronice sau elementele de infrastructură fizică necesare susținerii acestora, sau buna lor întreținere ori care ar necesita mutarea lor, cu cel puțin 3 zile lucrătoare înainte de data planificată pentru începerea lucrărilor. 
Art. 15. - Operatorul are următoarele obligații:
a) - poartă răspunderea pentru toate pagubele produse imobilului sau terților, din culpa sa, pe întreaga perioadă contractuală; 
b) - să obțină avizele/autorizațiile necesare pentru realizarea lucrărilor; 
c) - să suporte în întregime cheltuielile cu privire la construirea, instalarea, întreținerea, înlocuirea și mutarea rețelelor publice de comunicații electronice sau elementelor de infrastructură fizică necesare susținerii acestora, așa cum au fost descrise mai sus; 
d) - să respecte normativele, normele și standardele tehnice aplicabile echipamentelor instalate pe, deasupra, în sau sub imobilul ce face obiectul prezentului Contract; 
e) - să folosească imobilul afectat de exercitarea dreptului de acces în scopul pentru care s-a încheiat prezentul contract; 
f) – să achite tariful prevăzut la art. 9 alin. 2.

CAPITOLUL VII. CESIUNEA

Art. 16. - Operatorul are obligaţia de a nu transfera total sau parţial obligaţiile sale asumate prin contract, fără să obţină, în prealabil, acordul scris al prorietarului.

CAPITOLUL VIII.  FORŢA MAJORĂ

Art. 17. - Forţa majoră este constatată de o autoritate competentă.
Art. 18. - Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.
Art. 19. - Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.
Art. 20. - Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.
Art. 21. - Dacă forţa majoră acţionează sau se estimează că va acţiona o perioadă mai mare de 6 luni, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna din părţi să poată pretindă celeilalte daune-interese.

CAPITOLUL IX. LIMBA CARE GUVERNEAZĂ CONTRACTUL

Art. 22. - Limba care guvernează contractul este limba română.

CAPITOLUL X.  COMUNICĂRI

Art. 23. (1) - Orice comunicare între părţi, referitoare la îndeplinirea prezentului contract, trebuie să fie transmisă în scris.
              (2) - Orice document scris trebuie înregistrat atât în momentul transmiterii, cât şi în momentul primirii.
Art. 24. - Comunicările între părţi se pot face şi prin telefon, fax sau e-mail, cu condiţia confirmării în scris a primirii comunicării.

CAPITOLUL XI.  LEGEA APLICABILĂ CONTRACTULUI

Art. 24. - Contractul va fi interpretat conform legilor din România.

         Părţile au înteles să încheie astăzi, ...................., prezentul contract în două exemplare originale, câte unul pentru fiecare parte.    



Inițiator
PRIMAR
Florin CAZACU

